苦寒行
作者：田錫
朝代：宋

paragraphs: 昨日北風高，霏霏滿天雪。
千里六出花，六日飛不歇。
深山深一丈，樹木凍欲折。
平地盈數尺，布肆不成列。
覆物生輝光，照人清皎潔。
紫塞羣玉峰，滄溟白銀闕。
篁竹爲琅玕，松風篩玉悄。
官吏來參賀，物情亦感悅。
瘴癘已消除，豐穰及時節。
長吏因疾恚，請假來一月。
病眼爲寒昏，風頭因冷發。
湯藥厭服餌，酒肉悉罷輟。
夾幕映重簾，爐茵與衾袍。
祿粟不憂饑，帑俸無乏絕。
江海主恩深，素餐心激切。
兒童溫且飽，當風泝凜冽。
朝索暖寒酒，暮須湯餠設。
不知有饑寒，燈火夜暖熱。
越人輕活計，舂稅供膏血。
及至風雪時，日給多空竭。
樵蘇與綱捕，負薪冰路滑。
口噤無言語，股慄衣疏葛。
藜藿不充饑，凍餓多不活。
慚惶襦褲恩，徬徨空殞越。
因作苦寒行，聊與兒童說。